Ũrĩa mũndũ ahakagwo ng’ondu gĩ-tene
- Details
- Published Date
- Written by Editor
- Category: Unduire Witu
Mũhiki angĩaciarire na mwana ũcio aciara aruare, mũthuuriwe nĩ agĩrĩirwo gũthiĩ ũgo-inĩ nĩguo kũragũrũo erũo gĩtumi.
Rĩmwe nĩ angĩerirwo akahake mũka ng’ondu hihi nĩ ũndũ mwana aathahĩire o iciarĩro-inĩ tondũ arĩa maahiũhagĩria mũka nĩ monanĩruo nao nĩ athuuri ao mbere yake, akaroka gwa ithe, akamũhe ũhoro ũcio.
Nĩ marĩkanagĩra na ithe rĩrĩa agathiĩ nĩguo atware ndũrũme mahake mwarĩ ng’ondu. Mũthenya wa gĩathĩ, mũthuuri athiaga kwa mwarĩ na ngoima marĩ na mũtumia wake na mũthuuri ũngĩ kuuma itũũra.
Maakinya nĩ matahagĩrio njohi na makanengerũo maĩ, ndahi, ira, mũgĩmbĩ na mathangũ meerĩ ma mũthakwa.
Mehakaga ira mũkonya, magakundanĩra maĩ macio na mũgĩmbĩ makamatumĩria manyitite mathangũ macio makamarathima makĩmatuagĩra maĩ macio marĩ kanua.
Maarĩkia makagũtha ngoima ĩo thiithi namo ĩkĩĩragwo ũũ ikue arĩ yo nĩ getha mwana ũcio ariũke.
Mathangũ macio makaigĩrĩrũo nyũmba igũrũ, nayo ndũrũme ĩo ĩgathĩnjwo, ĩgakayũo rũkwaro rũũa-inĩ, na ihu-inĩ, igekĩruo kaihũri-inĩ karĩa gekĩrĩtwo taatha, naguo taatha ũkarehanĩrio na magumo.
Mũhakwo ng’ondu akanyita magumo, akahaka mwarĩ taatha ũcio amũrutĩtie na magũrũ anyitĩtwo gĩthii nĩ mũka, akamwambatia na mũtwe-inĩ akiugaga: “Nĩ ndagũtiirĩra ũngĩkorũo worĩire gwitũ, kana ũkorũo ũũriire gũkũ, rĩu gĩthahũke ũigane mũmbũ, o nake mwana ũyũ ũciarĩte arohona”.
Nĩ acokaga akahũgũka na mathangũ macio magacokio kaihũri-inĩ, ithe akanyite rũkwaro rũa rũũa akarũtonyia mwĩrĩ-inĩ wa mwarĩ arũrutĩtie na mũtwe.
Nyina nake akamũharũkia rũria rũngĩ rũa ihu arũrutĩtie na magũrũ, ikagomana njohero-inĩ, igathinĩkĩrũo rigitũ-inĩ wa mũthuru itikagwo.
Ithe akoya kahĩa ka njohi gagekĩrũo mũgĩmbĩ, ũgaturungĩrũo mũtwe wa mwarĩ akĩmwĩraga ũũ: “Urociara ta mũgĩmbĩ.”
Nĩngĩ ithe na nyina makanyita maguta ma mbarĩki makamũhaka mũtwe, o na nguo-inĩ ciake, naguo taatha ũrĩa ũrĩ moko makawĩgiria namo.
Thutha wa ũguo makainũka. Mwana wake aakorũo ndauma na kĩrĩi akahona, naguo ũtukũ wa mũthenya ũcio mũthuuri na mũtumia wake makaruta maambura, na ũũru ũngĩkorũo uuma o ũcio, mwana wake akahona, nake akagĩa ihu akamũciarĩrĩra.
kik_Latn eng_Latn eng_Latn eng_Latn fra_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn